इसराइल ने हमास पर आरोप लगाया है कि उसने 23 साल के हडर गोल्डिन को ग़ज़ा में बंधक बनाकर रखा है.हमास की सैन्य इकाई क़स्साम ब्रिगेड्स ने कहा कि उसका अपने कुछ लड़ाकों से संपर्क टूट गया है और संभव है कि उनके साथ गोल्डिन भी मारे जा चुके हैं.हडर गोल्डिन को कथित रूप से बंधक बनाए जाने और उसके बाद हुई हिंसा के बाद इसराइल और हमास के बीच 72 घंटे का संघर्ष विराम शुरू होने के कुछ ही घंटे में समाप्त हो गया.शनिवार तड़के इसराइल ने ग़ज़ा में बमबारी की. ग़ज़ा में स्वास्थ्य विभाग के अधिकारियों के मुताबिक़ संघर्ष विराम टूटने के बाद से क़रीब 100 फ़लस्तीनी मारे गए.संघर्ष विराम टूटने के तुरंत बाद इसराइली सेना ने आरोप लगाया कि उसकी एक टुकड़ी पर घात लगाकर हमला किया गया और एक सैनिक को बंधक बनाया गया है.इससे पहले अमरीकी राष्ट्रपति बराक ओबामा ने कहा कि वे दोनों पक्षों के बीच संघर्ष विराम के लिए एक बार फिर प्रयास करेंगे.साल 2006 में भी फ़लस्तीनी चरमपंथियों ने इसराइल के एक सैनिक को बंधक बनाया था और उसे पांच वर्ष तक अपने क़ब्ज़े में रखा था.हमास ने उसे नवम्बर 2011 में 1,000 फ़लस्तीनी क़ैदियों के बदले रिहा किया था.(बीबीसी हिंदी का एंड्रॉयड मोबाइल ऐप डाउनलोड करने के लिए 



यहां क्लिक करें. आप ख़बरें पढ़ने और अपनी राय देने के लिए हमारे 



फ़ेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)